Eleki Krónika – 2006. január

Április 9-én lesz a választások első fordulója
Sólyom László köztársasági elnök csütörtökön a Sándor-palotában bejelentette, hogy az alkotmány előírásai alapján, figyelemmel az alkotmányos szokásokra és a választási eljárásról szóló törvény rendelkezéseire, a parlamenti választások első fordulóját április 9-re, második fordulóját pedig április 23-ra tűzte ki. Az első fordulóban a külképviseleteken április 2-án, az amerikai kontinensen létesített képviseleteken április 1-jén kell leadni a voksokat.
Az országgyűlési képviselő-választás második fordulója Magyarországon és a külképviseleteken is április 23-án, vasárnap lesz, az Egyesült Államokban pedig április 22-én. 
arlan

Interjú Elek város polgármesterével
Lantos Mihályné: Polgármester Úr, hogyan értékeli a 2005-ös évet?
Pluhár László: A város számára a 2005-ös évet fejlesztés, működési célú támogatások szempontjából egy kedvező évnek értékelem, hiszen az alábbi beruházások valósultak meg, illetve a kivitelezés konkrét előkészítés alatt áll:
- felszíni csapadékvíz 219mFt
- közlekedési csomópont kiépítése 40mFt
- szennyvíz V. ütem 963 mFt önerővel együtt, amelynek előkészítése jelenleg  van folyamatban;
- Európa Napok rendezvény 1,8mFt
- belterületi útépítés, 3 betonút építése 35mFt
- belterületi útburkolat felújítás, 5 utca teljes burkolat felújítás 24 mFt
- Dr. Mester György Általános Iskola informatikai korszerűsítése 50mFt
- Román Általános Iskola működési céltámogatása 19mFt
- Nemzeti Civil Alapprogram pályázata (8db nyertes pályázat), melyet a Hivatal a civil szervezetek számára írt
- közmunkapályázat 2005-2006 évre,  36mFt, ez az összeg 87 fő időszakos foglalkoztatását teszi lehetővé;
- gyakorlatilag december végére elkészült a 70mFt összbekerülési költségű, 150 fős étterem, melynek a műszaki átadása január első napjaiban megtörtént.
Így összességében a 2005. évben elkezdett és folyamatban lévő beruházások értéke megközelíti az 1,5 milliárd forintot.
Lantos Mihályné: Hogyan értékeli az EU-s pénzek elosztását, Elek hogyan viszonyul a többi településhez?
Pluhár László: Megítélésem szerint a városnak nincs szégyellni valója, hiszen összehasonlítva más településekkel - beleértve a dél-alföldi régiót is - az egy főre eső források tekintetében az elsők között vagyunk.
Lantos Mihályné: A városban milyen munkahelyek létesítésére van kilátás?
Pluhár László: Az önkormányzatnak elsősorban a közmunka pályázatokon történő „jó-szereplés” ad lehetőséget a foglalkoztatás bővítésére, illetve közvetve az Eleken megvalósult, megvalósuló fejlesztések jelentenek foglalkoztatási lehetőséget. A jelenlegi pályázati kiírások zömében a vállalkozók , illetve a társas vállalkozások számára adnak nagyobb mozgásteret. Sajnos a városban jelenleg magas az álláskeresők száma, amely eléri a 11%-ot.
Lantos Mihályné: A lakosságnak jelentős gondot okoz a mindennapi megélhetés, a közüzemi számlák kifizetése, gondolkoznak-e számukra valamilyen segítségen?
Pluhár László: Igen, itt több célcsoport van, amelyik érintett, az idősek, a gyermekek, a nagycsaládosok, akik egyedül egy háztartásban élnek, az álláskeresők. A költségvetés készítésekor a korábbi évek gyakorlatának megfelelően pénzalapokat kívánunk elkülöníteni, 
amelyből igyekszünk segíteni a rászorulóknak. A 70 év felettiek esetében a szemétszállítás díjkedvezményét, az idősek számára a kedvezményes étkeztetést, a gyermekek részére az ingyenes étkeztetést, az arra jogosultaknak a
közgyógyellátást , a lakásfenntartási támogatást, átmeneti segélyt, ápolási díjat  tervezünk a költségvetésben az idei évben is.
Lantos Mihályné: Hogyan értékelné a képviselőtestület munkáját?
Pluhár László: A képviselőtestület munkáját nem nekem kell értékelni, majd ősszel a lakosság a helyhatósági választásokon ezt megteszi.
Lantos Mihályné: Mit vár a 2006-os évtől?
Pluhár László: A 2006. év első munkanapja már jól kezdődött, hiszen ekkor kaptuk az értesítést, hogy a piac felújítására nyertünk 24mFt támogatást. Egyébként a 2006-os évtől azt várom, hogy a folyamatban lévő beruházásokat be tudjuk fejezni, készítsünk elő mindennél több olyan pályázatot, amelyek nyertesek lesznek.
Lantos Mihályné: Milyen tervek vannak a jövőre nézve?
Pluhár László: Az elképzeléseket többnyire a lehetőségek szabják meg, jelenleg kiírásra kerültek a megyei területfejlesztési és régiós pályázatok, ezeken kívánunk minél eredményesebben részt venni. A testület a napokban fog dönteni arról, hogy konkrétan hová nyújtsunk be pályázatot és milyen értékben. Néhány lehetőséget azért szeretnék megemlíteni:
- oktatási infrastruktúra fejlesztése;
- belterületi út- és járdaépítés;
- meglévő önkormányzati útburkolat javítása;
- szelektív hulladékgyűjtő szigetek bővítése;
- turisztikai rendezvények;
- intézmények működési feltételeinek javítása;
- ivóvíz javító program, 
- a testvér településekkel, civil szervezetekkel az együttműködés erősítése.
Lantos Mihályné: Mi az, ami gondot jelenthet Elek város felemelkedésében?
Pluhár László: Három fő problémát látok, amely egy sor működési, szociális, megélhetési problémát gerjeszt, megítélésem szerint ezek a következők:
- kevés gyermek születik
- idősödik a településünk
- sok az álláskereső
A gondok megoldására úgy vélem, a város fejlesztése, népességmegtartó erejének növelése szükséges.
Lantos Mihályné: Köszönöm a riportot, a képviselőtestület és az Ön munkájához további sok sikert kívánok.
Lantos Mihályné

Nyugdíjba ment a „Doktor Bácsi”!
A hivatalos papírok, értesítők szerint 2006. január 1-jén nyugdíjba vonult dr. Kurucz Béla körzeti orvos. Milyen egyszerűen hangzanak el ezek a szavak, pedig egy ember aktív életművének befejezését jelentik. A nyugdíjas kor új, szép szakasza az emberi életnek, amit ajándékként élhetünk meg, ha ezt a kort nem naplementének fogjuk fel, hanem egy új, többet kínáló lehetőségnek.     
Csodálatosan ír Hajnal Gábor költeményében:
„a sorjázó évtizedek alatt
öröm és bánat gyorsan elszaladt.
Alig vettem észre évtizedek elmúltak
és egyre vénebb leszek…
 de mindent köszönök:
a csodás utakat, az összetartozást,
a barátságot, amely ránk vigyáz…
Munkámon tűnődöm, s a múltakon
és örömömet mind nektek adom.”
Az orvosi hivatás, hitvallás különleges embereket igényel. Széles körben szolgálják az emberi közösséget. Ott bábáskodnak születésünknél, őrködnek felettünk a betegségek idején, helyreállítják szervezetünk működőképességét. mellettünk állnak a kétségbeesés napjaiban. Enyhítik a súlyos, beteg emberek fájdalmát. Az emberi lét minden szakaszában segítőink, őrzőink. A szakmai sikereken túl számukra is öröm, ha önzetlenül, a gyógyítók hivatástudatával gyógyíthatnak.
  Kedves Kurucz Doktor Úr! Emlékszel mikor Elekre kerültél? Olyan mintha most lett volna, pedig eltelt jó néhány év, leírni sem merem mennyi. Az emberek hamar megszerettek, tisztelték tudásodat, szerénységedet, emberszeretetedet. A rossz emlékek megszépülnek, a jókból nagyon sok megaranyozza életed. Mennyi-mennyi emlék karolja át életed! A jövőben sok lehetőséged lesz az eddig kimaradt dolgok pótlására. Sok időt kell hagyni, hogy a teremtett világ csodáiba elmerülve kiélvezd az ízeket, az illatokat, hogy vége háborítatlanul tudj örülni a fű zöldjének, az ég kékjének, az áldó esőnek.
Ebbe benne van, hogy nyugdíjasként több szeretetet adhatsz és kaphatsz. Az unokák körében átélheted a világ egyik legnagyobb csodáját. Kívánom továbbra is ezt a derűs nyugalmat, bölcsességet, szeretetet ami körülvesz. Világítson az eltelt évtizedek alatt végzett tisztességes, áldozatos munkád csillaga sokáig, nagyon sokáig.
„  sosem jár a
tisztesség csillaga árván
s nem vész az idő homályán
hanem világít”
Lantos Mihályné 

Hetényi György: Nyugdíjba vonult
(Legkedvesebb könyvtáros hölgynek.)

Nyugdíjba  vonult a könyvtár vezető.
Mily szomorú lett a könyvtár terem!
Könyveknek rendjét , már nem figyeli Ő.
El ment a kedves hölgy ! – El csendesen.

Elmúltak rajta is a dolgos évek.
Elszálltak, mint a tűnő gondolatok.
Ha szépek voltak is, az életképek: 
Lelkében maradt, sok írat , s adat.

Egy kis városban a nemzeti létben;
Mindig hűséges volt, igaz magyar!
Benne élt folyton, mint sorskérdésben.
S tudta mindig, hogy szíve mit akar?

Szellemi tudást adott, könyveken át:
Tanított, alkotott, emberek fele.
Átélte sokszor, a város színpadát;
Mert ott volt, rendelve a szerepe.

Nyugdíjba ment Ő! Rá már élet felel.
Érezzük jól, hogy fáj a jó szíve.
De a könyvtár, soha nem felejti el!
- Nádor  Máriának, örök lesz neve…

Bemutatkozik a Városi Könyvtár új vezetője
Gyulán születtem, 1976-ban. A gyulai Erkel Ferenc Gimnáziumban érettségiztem, ezt követően Szegeden folytattam tanulmányaimat. 
A tanárképző főiskolán a magyar-könyvtár szak kurzusait hallgattam, a bölcsészettudományi karon pedig elméleti nyelvészetet. 2000-ben szereztem magyartanári és könyvtárosi oklevelet, majd különböző iskolákban dolgoztam könyvtárosként, magyartanárként. 
Egy ideje irodalmi folyóiratokban publikálok szépprózát, kritikákat. Munkáimmal a Bárkában, az Árgusban, az Irodalmi Jelenben találkozhat az olvasó, néhány hónapja a Terasz.hu megbízott tárcaírója vagyok. Feleségemmel, Dr. Pocsay Rékával 2003 óta élünk Eleken.  
Szabó Tibor

Önök írták
Köszönjük a szerkesztőségbe küldött leveleiket, ezeket változatlan formában leközöljük, amennyiben nem tartalmaznak obszcén vagy személyiségi jogot sértő kijelentéseket és állításokat. Természetesen az itt leírt vélemény nem a szerkesztőség véleménye, a felelősséget a levél szerzője vállalja. Egy alkalommal lehetőséget biztosítunk az eltérő vélemény megjelentetésére, viszont nem szeretnénk hosszúra nyúló vitát e lap hasábjain előidézni.
(A szerkesztő)
„Az Eleki Krónika 2005. december 21-ei számának 3. oldalán, "Miért álltak fel a képviselők az elmúlt testületi ülésen?" címmel Gál Attila, Bakos Ferenc, Rédei Zoltán, Turóczy András, Niedermayer Ernő, Singer Ferenc, Klemm István és Drágos József aláírásával megjelent egy írás. Ebben valótlanul állítják, állítjuk, hogy Nánási Mihály hazugságokat mondott volna. Ugyanígy valótlan az a kérdésnek álcázott tényállítás is, mintha miatta nem fejeződött volna be a Vasút soron, a Lökösházi úton. Valótlan az a sejtető állítás is, mely szerint a Gazda Bolt hirdetése közpénzen került volna be a megyei lap úgynevezett "városoldalába".
 Nem felel meg a valóságnak az sem, hogy a Gazda Bolt milliós támogatásokat kapott volna.
Valótlan tényállítás, hogy Nánási Mihály milliós kárt okozott volna a kukoricatermelőknek.  Valótlan az is, hogy amikor közúton véletlenszerűen lenyílt mezőgazdasági gépéről egy tárcsasor, akkor több közúti tábla, gépkocsi, villanyoszlop sérült volna meg miatta. Valós tényt tüntet fel az írás hamis színben, amikor azt kérdezi, hogy Nánási Mihály milyen építési engedély birtokában "épített" parkolót.
A valóság ezzel szemben az, hogy az útépítések törvénysértések miatt akadtak meg; A Gazda Bolt hirdetése a tulajdonos gazdasági társaság költségén jelent meg, azért, hogy a városoldal költségeinek hiányzó részét fedezni lehessen vele - ez számlával bizonyítható; A bolt nem közpénzből származó, hanem kereskedelmi banki kamattámogatásban részesült, korántsem az említett mértékben; a kukoricatermelő társaival együtt határozta el Nánási Mihály az őket ért méltánytalanság elleni fellépést; a közúton történtek során egy gépkocsit, egy közlekedési táblát és két villanyoszlopot ért kár, így rosszindulatú az írásnak az a megjegyzése, hogy letarolta volna a fél várost.  Ami pedig a bolt előtti parkoló "építését" illeti: ez a parkolót már a bolt előző üzemeltetője is használta, most annak korszerűsítésére került sor, mely nem igényel építési engedélyt, a korszerűsítéshez szükséges önkormányzati hozzájárulást Nánási Mihály beszerezte. A cikk megjelenése előtt lapunk elmulasztotta a másik fél, Nánási Mihály álláspontját megkérdezni.”
Elek 2006 január 4.
Nánási Mihály

Tisztelt Szerkesztőség!
Elnézést kérek, hogy újból írok Önöknek,de szeretném megköszönni, hogy a decemberi Eleki Krónika hasábjai között helyet biztosítottak annak a pár sornak, melyet”egy olvasójuk aláírással küldtem el névtelenül.
Utólag is elnézésüket kérem .Engedjék meg , hogy további munkájukra Isten áldását kérjem.
Köszönetemet e pár sorral szeretném kifejezni.
„Uram! Adj követeidnek erőt és bátorságot , hitet , reményt , izzó szeretetet!
Engedd ,hogy bő termés legyen ott , ahol könnyek közt , sírva vetettek!” /Chr.G.Barth/
Tisztelettel: Szabó Jánosné, Elek, Tompa M.1. sz.

Újévi népszokások, babonák, hiedelmek
Az egységes január elsejei évkezdést, sok nép az utolsó évszázadokban fogadta el. Nálunk is csak néhány száz éve annak, hogy ezen a napon kezdődik az újév. Az év utolsó napja, a reformátusoknál a hálaadás a számvetés napja volt. Protestáns vidékeken gyakran megrendezték az óév jelképes temetését is. Népszerű szokások közé tartozott, hogy az óévet hatalmas lárma, zaj, kolompolás kíséretében búcsúztatták el. Jelképezve azt, hogy a gonosz hatalmak távozzanak az óévvel együtt. Általánosan elfogadott hiedelem, hogy az újévben tilos a szemetet kivinni a házból, mert kidobjuk vele együtt a jövő évi szerencsénket is. Tilos mosni, főleg teregetni és nem jó bármit is kölcsönadni ilyenkor, mert nehezen jön majd vissza a házba, ráadásul egész éven át minden kifelé megy, a házból. Január elsején nem mindegy, hogy kit engedünk először a lakásba: a férfiak, szerencsét, hoznak, a nők épp ellenkezőleg.   
Azt is jól meg kell gondolni, hogy mit teszünk először az újév napján, mert jó eséllyel gyakran tesszük meg majd ugyanazt egész évben. Sokan ezért elsején le sem fekszenek napközben, nehogy a betegség, ágyhoz kötöttség nyűgjét vonják magukra.
Az újév első napján lencsét kell enni, hogy sok pénz érkezzen a házhoz .Az újévi malac kitúrja a ház lakóinak szerencséjét. Tilos ezen a napon baromfit enni, mert a csirke hátrafelé kapar, vagyis elkaparja a szerencsét. A halat, a farkánál kell elkezdeni fogyasztani, nehogy elússzon a szerencsénk. 
Eladó sorban lévő lányok, közkedvelt foglalatossága volt ilyenkor a gombócfőzés. 13 gombócból tizenkettőbe egy-egy férfinevet tartalmazó kis cetlit tettek, a lehetséges jövendőbelik nevével, és amelyik gombóc először feljött a víz tetejére, az, rejtette a leendő férj nevét. Ha a gombóc üres volt, abban az évben a lány nem számíthatott komoly kérőre. A népi időjósok szerint az északi szél hideg, a déli enyhe telet hoz. Ezek a szokások mára már kiveszőben vannak, de –mint ahogy az lenni szokott – bármely régi módi ismét divatossá válhat. A régi közmondások szerint: - Mindenki a saját sorsának a maga kovácsa.
- Ki, mint vet, úgy arat.
Ezekben lehet valami  életbölcsesség ,tapasztalat. Egyébként is túl vagyunk az újévi nagy ünneplésen, következnek a dolgos hétköznapok. Mindenkinek kívánok, nagyon boldog, eredményekben, erőben, egészségben gazdag újévet.
Hotya Valéria 

Hírek a Leimen Házból
2006. január 3-án 17 órai kezdettel közmeghallgatás volt a házban.  Niedermayer Ernő a Német Kisebbségi Önkormányzat elnöke köszöntötte a megjelenteket, és külön üdvözölte Tolnai Péter elnök urat, aki a Békés Megyei Nemzeti és Etnikai Kisebbségi Bizottság elnöke, Pluhár László urat, városunk polgármesterét, Thuróczy András alpolgármester urat és Joschi Ament urat, akit úgy köszönthetett már, mint a leimeni Heimatkomitee elnökét.  A közmeghallgatás pezsgős új év köszöntésével kezdődött. Majd tájékoztatás hangzott el a német Belügyminisztériumtól kapott pályázati pénzről, melyet igen szoros határidővel el kellett költeni. Az alábbi munkálatokat végezték el a szakemberek: a ház melletti szomszéd felőli házrészt teljesen bevakolták és bemeszelték, a belső nagy szobában és a konyhában szigetelési munkálatokat végeztek, a folyosó is megújult - új padlóburkolók lerakásával. E rövid tájékoztató után elnök úr átadta a szót a megjelenteknek azzal, mondják el a véleményüket az önkormányzat feladatvégzéséről.
Ezután sor került a hozzászólásokra. Elsőként polgármester úr szólalt fel, aki elmondta: ez a ház városunknak olyan kulturális értéke, amely a hagyományokhoz ragaszkodik. Ha vendégek érkeznek a településre, általában eljönnek ide és megcsodálják a belső értékeket. 
Úgy látja, hogy az önkormányzat és az egyesület szorosan együttműködik. A helyi németség kultúrájának megőrzését szolgálja a házban folyó munka.  Tájékoztatta a hallgatóságot arról is, hogy nagy jelentőségű Világtalálkozó lesz a 2006. évi. Már mind a 4 testvértelepülés bejelentkezett, sőt még Gerolzhofen egyik francia testvérvárosa is jelezte részvételét. Kettős évforduló ünneplésére kerül sor augusztus 3-6-a között: a németek kiűzetésének 60. évfordulójára, és Elek várossá nyilvánításának 10. évfordulójára.
Kérte az önkormányzati és az egyesületi elöljárókat, vigyék el majd  javaslataikat, elképzeléseiket a Városházára, hogy azokat betudják építeni a városi programba. Ezután azokról az elképzelésekről tájékoztatott, amelyeket a 2006. évben szeretnének megvalósítani:
befejezni a szennyvízpályázatot
rendbe tenni a  templom környezetét felújításra kerül a piactér Szelényi Ernő hozzászólásában azt hangsúlyozta, hogy most már érthető az, miért kérték a ház tulajdonjogát, így a ház több pályázati pénzben részesülhet (példa erre a legutóbbi is). Szilbereisz Józsefné elmondta, nem csak azóta szépül a ház, mióta az egyesület tulajdonában van, előtte is sok pályázatot nyert az előző testület: ekkor került sor a gázbevezetésre, a tetőfedésre, a csatornák kijavítására stb.. Szabó Pálné azt fejtette ki, hogy a város gyöngyszeme ez a ház, büszkék lehetünk rá. Mindenki szorgalommal végzi az itteni munkát is, mintha sajátja lenne. Thuróczy András szerint elég mozgalmas év ez a 2006., a választások és a Világtalálkozó szervezése miatt. Tolnai Péter hozzászólásában jelezte, hogy 2005.október 18-val hatályba lépett az új kisebbségi törvény.
A kisebbségi választásokkal kapcsolatban nagyon hasznos tájékoztatást adott a résztvevőknek. Szerinte is igazságtalanok voltak az eddigi kisebbségi választások , talán az új törvénnyel az idei választások „tisztábban” zajlanak majd le.
A közmeghallgatás az elnök úr zárszavaival véget ért. Ezt követte a minden hónap első keddjén megtartásra kerülő egyesületi gyűlés. Szelényi Ernő, az egyesület elnöke szeretettel köszöntött mindenkit. Mindjárt az elején 1 perces felállással adóztunk Mérainé Ancika pátoló tag emlékének, aki közlekedési balesetben életét vesztette. Ezután tájékoztatta a részvevőket az alábbiakról:
felolvasta a sok üdvözletet, melyeket az ünnepekre kapott az egyesület.
elérkezett az ideje a 2006.évi Deutsher Kalender megrendelésének is. minden év januárjában színvonalas gálaműsor keretében adják át a magyarországi németek legnagyobb kitüntetését az érdemeseknek, erre az alkalomra 5 fő utazik majd január 14-én Budapestre.
Bejelentette továbbá, hogy megérkezett az első báli meghívó Orosházáról, ahol január 21-én kerül megrendezésre a Megyei Német Sváb bál.
Az eleki hagyományos téli sváb bál az idén elmarad.
E bejelentések után felkérte Striflerné Katikát, számoljon be a december 12-i ünnepségről. Ő elmondta, hogy 19-en gyűltek össze a házban a Mikulás-napi ünnepségre, természetesen az ifjúsági tánccsoport tagjai. Szendvicseket készítettek és gyümölcstortát sütöttek a fiatalok. Wittmann György az egyesület alelnöke adta át részükre a csomagot, azután játékokkal és táncos mulatsággal folytatták az ünnepséget. Elnök úr azután átadta a szót Joschi Ament úrnak, aki nem csak a Heimatkomitee elnöke, hanem az újonnan alakult Kultúrköré is. 7 személlyel alakult meg ez a csoport, olyan fiatalokból akiknek a szülei vagy a nagyszülei elekiek. Célkitűzéseik között szerepel az, hogy odakint szeretnék továbbvinni a hagyományokat és a Világtalálkozók alkalmával közös  programokat szervezni. Az ő tájékoztatója után elnök úr bezárta a gyűlést, és mindenkinek jó évkezdést kívánt.
Nádor Mária 

Lányok, Asszonyok Egyesülete /Cigány Egyesület/
Az Egyesület céljáról, munkájáról, beszélgettem vezetőikkel Czinanó Jánosnéval és Kovács Gábornéval
Első kérdésem: miért cigány egyesület, tagságuk, csak roma lányokból és asszonyokból áll?
Nagyon örülök neki, hogy rólunk írsz, az Eleki Krónikába, hiszen már kilenc éve
működünk, nagyon időszerű volt, hogy a lakosság megismerje egyesületünket. Azért tettük zárójelbe /cigány egyesület/, mert véleményünk szerint, ez az a réteg amelyik, a legtöbb segítségre szorul. Természetesen, valamennyi kislányt, nagylányt, fiatal és idősebb asszonyt várunk sorainkba. Már az ókorban is a családok ellátása, a nőkre hárult /pld: gyűjtögetés/
Mi az egyesület célja?
Az öregek , a roma családok , az egyesület tagjai  , a szervezeten kívüli elesett emberek, családok megsegítése. A társadalomba való beilleszkedésük elősegítése, /politikai, vallási hovatartozástól függetlenül/ azzal a céllal, hogy a demokrácia adta lehetőségen belül biztosítsa részükre a közéletben való rendszeres részvételt. Segítség nyújtása, a nők szociális gondjainak megoldásában.
Mikor alakult, hány taggal?
1997. március o7.-én. 34. fővel alakultunk. Folyamatosan várjuk, az új jelentkezőket többen jelezték az újévben belépési szándékukat.
2oo5. évi munkátokról beszéljetek, ezzel megismerjük az Egyesületet
Nagyon sokat dolgoztunk. A naptár szerint „mesélünk”. Nőnapon, hölgyeinknek apró ajándékkal kedveskedünk.
Anyák napján tiszteletünket fejezzük ki, az anyáknak, nagymamáknak, anyósoknak. Felhívjuk gyermekeink figyelmét is, hogy ne felejtkezzenek meg erről a napról. Különösen az idősebb anyukák,nagyik várják csemetéjüktől a telefonhívást.   Gyermeknapon a gyerekeinket, elvittük Gyulára, a strandra. Minden költségüket az egyesület fedezte. Nyári kirándulásaink: Szarvason séta hajókáztunk , gyönyörködünk az Arborétum zöld fáiban, virágaiban. Békéscsabán a Munkácsy Mihály Múzeumba jártunk. Rendszeresen küldjük be a rejtvényeket, a Békés Megyei Hírlapnak, kétszer nyertünk belépőjegyeket a Fővárosi Nagycirkuszba. Már hagyománnyá alakult, hogy részt veszünk a Csorvási gasztronómiai napokon, most már negyedik éve. Ősszel segítünk a szülőknek, a beiskolázásban, minden tanuló írószer csomagot kap. A kicsik, az óvódások tisztasági csomagot.     
Télen az Eleki mikulás /Bágy György/ felkeresi, valamennyi tagunkat. Nemcsak a gyerekek, hanem az idősek is kapnak
édességet .Az évi utolsó programunk: a karácsony. Valamennyi tagunknak, készítünk ünnepi meglepetést 2oo5. évben, csomagonként kb. 1000 Ft értékben.
Amit még, el szeretnék mondani:
Köszönet a támogatóinknak:Pluhár László Polgármester úrnak, Pelle Lászlónak, Nánási Mihálynak, Dr.Heim Lajosnénak, Dr. Kurucz Bélának, Völgyesi Istvánnak, Bágy Györgynek, Bakos Ferencnek, Sipos Sándornak,Pápai Zoltánnak.Köszönöm a bemutatkozási lehetőséget. Egyesületünk nevében valamennyi családnak, kívánunk boldog új évet, erőt, egészséget.
Hotya Valéria

Testületi ülésről...
A képviselő-testület 2005. december 19-én ülésezett, megtartva soron következő ülését. Pluhár László polgármester úr köszöntötte a megjelenteket. Megállapította, hogy a testületi ülés határozatképes. Javaslatot tett a jegyzőkönyv hitelesítők személyére, melyet a testület egyhangúan elfogadott.    
Turóczy András alpolgármester kérte a polgármester urat, hogy számoljon be a két ülés között tett legfontosabb intézkedésekről. A polgármester kifejtette, ha a Közbeszerzési Döntőbizottság határozatára célzott, azt zárt ülésen fogják tárgyalni. Turóczy András úr kérte, hogy ne titkoljon el semmit a testület előtt. Szeretett volna többet megtudni a Környezetvédelmi Hatóság válaszáról, a pályázatok benyújtásáról, sorsukról. Nem tartaná hiányosságnak, ha az olyan pénzösszegek sorsáról is tájékoztatnák, még ha közbeszerzés nem történt. Az utasítást számára nem adták írásba. - Az MSZP-s szórólapokat, melyben állítások vannak – rágalomnak nevezte.   
Kérte, hogy a közös gondolkodás, a közös döntéshozás jellemezze a munkájukat. Pluhár László válaszában kiemelte:- az alpolgármester látta a Környezetvédelmi Hatóság várható határozatát, - Elek nem tagja a K+F konzorciumnak, így semmiféle pénzt nem kapott, kaphatott, - az SZMSZ meghatározása szerint a polgármester utasítását nincs lehetősége mérlegelni az alpolgármesternek. Gál Attila örömmel állapította meg, hogy a testület tagjai között sikerült konszenzust teremteni. Megkérdezte, hogy az alpolgármester miért nem írásban kapta meg a feladatát? Volt-e olyan pályázati lehetőség, melyet a jobboldali képviselők nem szavaztak meg? Miért reklámoztak közpénzen? (Gazdabolt, ATI-pékség, stb.). Miért nem írnak ... képviselő dolgairól?   
Drágos József megkérdezte: ki fogja fizetni az útépítéssel kapcsolatos vizsgálati díjat. Megkérdőjelezi Nánási Mihály alkalmasságát a testületben végzendő munkára.
Pluhár László polgármester úr válaszában kiemelte: - a képviselő-testület tud együtt dolgozni, - a mandátuma még senkinek nem járt le, - minden pályázat a képviselő-testület elé lett terjesztve, - az általa kiadott utasítás ügyében ő dönt,
- a Környezetvédelmi hatóság az önkormányzatnak rótta ki a pénzt, tehát neki kell fizetni, - a Borossebesről ide került fenyőt Nánási Mihály képviselő hozta el, így teljesen díjmentes. Dr. Heim Lajosné megdöbbenve hallgatta az elhangzottakat.   
Nem biztos, hogy a testületi ülések politikai csatározások és személyeskedések színtere kell hogy legyen. Majd ez eleki lakosság dönti el, hogy kinek a személye alkalmas az ők képviseletére. A felnőtt lakosság felelősen tud dönteni. A jelenlegi sérelmeket mindenki tegye félre. Völgyesi István tisztázza a helyzetet: meggyőződése, hogy együttműködni kell, nem szeretni egymást. Az első napirendi pont az önkormányzati tulajdonú víziközműből szolgáltatott ivóvíz, valamint a szennyvízelvezetés-tisztítás és kezelés 2006. évi díja volt. Miért nem került sor Őry úr munkájának kiváltására, mikor erről volt szó. A napirendet elfogadták. II. napirend: A 2005-ös közbeszerzési terv módosítása.    
III. A 2005. évi költségvetési rendelet módosítása. IV. Beszámoló a költségvetés háromnegyed éves végrehajtásáról. V. Rendelet az átmeneti gazdálkodásról. VI. 2006. évi költségvetési koncepció. A képviselő-testület elrendelte: - az intézmények bevételi és kiadási oldalaiban tervezett összegek áttekintését, - a bevételi lehetőségeket fel kell tárni, csökkenteni kell a kiadásokat, - az ellátotti szám csökkentésével arányosan csökkenteni a kiadásokat, - felül kell vizsgálni a megtakarítási lehetőségeket, - rangsorolni kell a felújítási és korszerűsítési lehetőségeket, igényeket,
- új forrásokat kell felkutatni és tartalékot képezni. VII. Önkormányzati bérlakások, bérlemények, telekárak meghatározása. VIII. A 2006. I. félévi munkaterv meghatározása. Singer Ferenc a világtalálkozóval kapcsolatosan javasolt külön napirendet felvenni. IX. Egyebek, bejelentésekkel folytatódott az ülés. - A Kövite Plusz Kft. megbízási szerződése. - A Békéscsabai Polgármesteri Hivatal felhívása. - Ingatlanügy:   
Radványi György Középiskola. - V.K.Sz. létszámnövelési kérelme. - Szlovák kisebbség támogatási kérelme. - Alapító okirat módosítása - Mezei Őrszolgálat működtetése. - Állati hullák kezelése - Eleki Csatornamű Társulat hitelfelvétele. -   
A Humán Szolgáltató Központ és a Napközi Konyha előirányzat módosítása. - Ottlakai úti köztemető üzemeltetése. - Ivóvízjavító program. - GVOP 442 pályázattal kapcsolatos határozat módosítása. 
Lantos Mihályné

Al-dunai utazás
Az eleki Radványi György Középiskola egy kis küldöttséggel /16 fő-tanárok és diákok/ 2005. december 9-11-én a romániai Turnu Severinben /Szörényvár/ járt, ahova egy uniós pályázat segítségével tudott eljutni. A vendéglátó egy ottani pedagógiai középiskola /líceum/ volt, de meghívottként itt volt még egy másik romániai iskolai is, a borossebesi ipari középiskola csoportja is. Turnu Severin az egykori magyar-román határ közelében található, ami a Balkán egyik kapujának is tekinthető. Ma 103. 600 fős a népessége, amelyből 102 vallotta magát magyarnak.    
Több magyar vonatkozása is van: pl. 1940 augusztusában itt zajlottak a magyar-román határtárgyalások, de mivel nem tudtak megegyezni, így a németekhez és az olaszokhoz fordultak, így került vissza hazánkhoz Észak-Erdély, amit mind a két fél el is fogadott! Az eleki középiskola egyik busza december 9-én indult az iskola elől 13 órakor, az útvonal a következő volt: Battonya-Arad-Temesvár-Lugos-Orsova-Turnu Severin.  
A kb. 350-400 km-es útvonalat nyolc óra alatt, minden probléma nélkül sikerült megtenni. Turnu Severinben, a helyi szokásoknak megfelelően, sóval és kenyérrel fogadták a vendégeket. A kollégiumi szállás elfoglalása után az ebédlőben a kölcsönös köszöntők és bemutatások után következett a bőséges vacsora, amit ismerkedési beszélgetés követett, majd alvás az éjszakai órákban. 
Másnap a reggeli után a vendégek megtekintették a vaskapui román-szerb vízi erőművet, ami hatalmas turbináival mindenkit lenyűgözött. Az érdeklődők szakszerű magyar fordítást hallhattak, hisz mind az elekiek tolmácsa (Antal József), mind az "ottani" fizika szakos. Érdekes volt az erőmű történeti kiállítása is, mert itt megtekinthetők pl. a különböző korokból származó tárgyi emlékek is, amelyek az építkezés során kerültek elő. A magyarok számára itt talán az lehet a legérdekesebb, hogy egy olyan szoba is megtekinthető, melynek berendezései egy olyan, egykor törökök által lakott dunai szigetről származnak, amely ma már nem létezik, és amely Senki-szigete néven Jókai legközismertebb regényében is szerepel, de amire ott nincs utalás! Ezt, a kirándulás csúcspontjának is számító al-dunai hajókirándulás követte, amelynek kiindulási állomása Orsova volt, ahol még most is élnek magyarok! A bőséges ebédet a hajón lehetett elfogyasztani, amit baráti beszélgetés követett. 
Az al-dunai táj tényleg nagyon szép, a Duna hatalmas, fenségesen kanyarog, a hegyek pedig egy alföldi embernek hatalmasak, de ugyanakkor büszkeséggel is tekinthetünk erre a természeti csodára, hisz pl. gr. Széchenyi Istvánnak elévületlen érdemei vannak az al-dunai folyószabályozásban is. Szerencsére az egyik szakaszon még ma is látható az a magyar nyelvű emléktábla 1896-ból, amely az Al-Duna akkori szabályozására utal. A hajón szintén volt bőséges idő a beszélgetésre. Ez a program a kora esti órákban ért véget, így a csapat Orsovából busszal visszaindulhatott Turnu Severinbe, ahol a művelődési házban egy másik program kezdődött. A kultúrházban az eleki középiskola tánccsoportja lépett fel először, és nagy tapsot kaptak az eleki román, és bihari magyar táncokat bemutató műsorokkal. Fergeteges táncaikkal igen csak elkápráztatták a közönséget a helyi iskola csoportja (12. osztályosok, akik tanítók lesznek), valamint a Borossebesiek. Mind a két tánc csoportban hallható volt egy-egy gyönyörű hangú szólóénekes is. (Zámbó András, a Radványi György Középiskola igazgatója jövőre mind a két iskola csoportját meghívta Elekre!)A napot vacsora, illetve diszkö zárta le. A vasárnapi reggeli után az iskolák igazgatói a további uniós együttműködésben állapodtak meg, így jövőre Eleken látják vendégül a Turnu Severinieket és a Borossebesieket is. Ez alatt a pár nap alatt alatt az derült ki, hogy hasonlóak a problémák,
melyeket részben az uniós együttműködés keretén belül orvosolni lehet. Ez a kirándulás is azt erősíti meg, hogy fontos a nyelvtanulás, hisz szót érteni másként itt sem lehet. (Szerencsére az elekiek közül is többen fel tudták használni az iskolában tanultakat, hisz Romániánan is az angol az első számú idegen nyelv.)
A délelőtti órákban indult vissza az elekiek csapata a Turnu Severin- Herkulesfürdő -Lugos Temesvár- Arad -Gyula-Elek útvonalon, és a kora esti órákban szerencsésen visszaérkezett. Köszönet azoknak, akik lehetővé tették az utazást, és köszönet a baráti vendéglátásért is!
Rapajkó Tibor

Wagenhofer Ede védelmében
Napjainkban ez a cím talán meghökkentőnek tűnhet, hisz az egykori eleki plébánost, Wagenhofer Edét (1911-1997) mindenki szerette, tisztelte, vagy azért mégsem mindenki?
Miféle védelemről is van szó? Haladjunk sorjában. Még 2003. május 5-én a Békés Megyei Hírlapban Béla Vali tollából ilyen címmel jelent meg egy érdekes írás: Az életem (két) kész regény, melyből kiderült, hogy az eleki születésű, de a ma az USA-ban élő Szilágyi Gábor (1919-) immáron kétkötetes írónak is számít, hisz Magyarországon jelentette meg verseskötetét, a Rokonok vagyunkat 2000-ben, illetve az Acélláda című novelláskötetét 2002-ben. Az újságban az író részletesen elmondja életét, de megtalálható itt egy róla készült fénykép is. Szintén a megyei napilap számolt be egy későbbi, de egy még jelentősebb eseményről, vagyis arról, hogy Szilágyi Gábor  2004 júniusában a megyei könyvtárban, a könyvnap egyik rendezvényén bemutatta harmadik kötetét, a Menekülés címűt, amit még 2003-ban írt. Ezen az eseményen Béla Vali méltatta az idős írót, amely a Békés Megyei Hírlap 2004. június 10-ei számában jelent meg Nyolcvanöt-évesen kezdett írni címmel, a tudósítást F I készítette.
Különösen ezen második tudósítás után e sorok írója kötelességének érezte, hogy elolvassa ennek a szoros eleki kötődésekkel rendelkező szerzőnek három kötetét, de mindig közbejött valami, így csak ezen a nyáron került rá sor Szerintünk Szilágyi Gábor jó költő, író. Kedvenc témái: a hazaszeretet, a II. világháború szenvedései, kötődés Elekhez. A kötetek különös hangulatát részben az is adja, hogy pl. egyik versét Eleken írta, egy másik novelláját pedig a floridai Orlandóban! Az is önmagáért beszél, hogy magyarul ír. Számunkra azonban mégis egy novella, a Nemzetisége: magyar című a legérdekesebb. (Szilágyi Gábor: Menekülés. Tapolca, 2003. 234 oldalon. A nevezett
novella a 73-77. oldalon található.)A novellának két főszereplője van: Wagenhofer Ede és Braun János. A történet az 1941-es népszámlálás idején játszódik Eleken, és arról szól, hogy a kérdezőbiztos, Wagenhofer Ede arra bírja rávenni Braun Jánost, hogy az ne magyarnak, hanem németnek vallja magát.... 
(Folytatás a februári számban)
Rapajkó Tibor

Kell egy csapat…
Kell egy csapat, az élet minden területén fontos, de a daganatos betegek gyógyításában, különösen. Az orvos, a család, a Barát, aki ott van, akire számítani lehet. Ezzel a céllal alakult meg, a Magyar Rákellenes Liga Helyi Szervezete. A Szervezet 2005. december 15.-én, tartotta „éves” taggyűlését.    
Tóth Gyöngyi a Magyar Rákellenes Liga Helyi Szervezetének vezetője, a következő tájékoztatást adja. A Szervezet nincs még egy éves 2oo5. április 29.-én alakult, 32 fővel, jelenleg 97 tagunk van.  Célunk: továbbra is S E G Í T E N I Felkeresni a gyógyulási lehetőségeket, információval szolgálunk a legújabb gyógyászati lehetőségekről. Mintegy Barátként, egy jó csapatként ott állunk a Beteg és a családja mellett.  Nagyon sokrétű feladatot láttunk el eddig. -Egészséges táplálkozásról hallgattunk előadást   Szalay Ilona dietetikustól.  -Nagyon jelentősnek tartjuk, a rákszűrő vizsgálatotokat. Az idejében felismert rák gyógyítható, amennyiben még időben csípjük el rossz sejteket. Az ÁNTSZ-el, az Önkormányzattal közösen, emlőrák szűrésre küldtünk ki, meghívót minden 45. év felett hölgy részére. 2005. nov. 11.-én és november 18.-án onkológiai méhnyak szűrő szakvizsgálatot szerveztünk. A két napon összesen 86 hölgy vett részt. 
Állandó kapcsolatot tartunk az Országos Szervezettel: meghívást kaptunk az országos rendezvényekre. A rendezvényeken előadásokat, hallgattunk a megelőzésről, a lelki és testi gyógyulásról, gyógyászati segédanyagokról. Ismeretterjesztő anyagokat hoztunk haza. Béres cseppet, AVEMAR gyógy készítményeket kaptunk térítésmentesen, amit szétosztottunk az arra rászoruló tagjainknak. -
  Az elmúlt évben több alkalommal szerveztünk gyalog, ill. kerékpártúrát. A továbbiakban is várjuk, a mozogni,  vágyókat a „túra csapatba”. 
- Valamennyi támogatónknak köszönjük a segítséget.2006. évi terveink: Az újévben is a legfontosabb feladatunk a megelőzés. Ennek érdekében kiterjesztjük a szűrővizsgálatokat. A férfiakra is vigyázunk.  /   Hölgyeim! Ránk hárul a feladat, beszéljük rá, párunkat a szűrővizsgálatokra. Urológiai szakvizsgálatot szervezünk, a prosztatarák,  megelőzésére. 
Bőr rák megelőzésére, szakvizsgálatot szervezünk. Mindnyájunk érdekében köszönjük a tájékoztatót. 
Hotya Valéria

Ha elmúlik karácsony…..
„Ha elmúlik karácsony,
A szeretet lángja, halványabban ég,
De, ha vigyázunk rá, nem alszik ki még.”
Az Eleki Krónika 2005. december hónapban pályázatot, hirdetet: „A legszebb karácsonyi történetem” címmel. A nyertes pályaművet megjelentettük az ünnepi számban. Olvasóink kérésére, valamennyi írásművet közöljük.
Bereczki Sándorné : Karácsonyi angyalka voltam Mottó: Az ajándék nem mindig, pénzzel mérhető, sokkal, inkább szeretettel, gondoskodással. Kb. 3o évvel ezelőtt történt, Karácsony Szent Estéjén. Súlyos migrénem volt, a kiszáradás veszélye állt fenn. Kezelőorvosom kijelentette, hogy nem vállalja értem a felelősséget, és karácsony ide, vagy oda, be kell, küldjön a korházba. Összeszedtem maradék erőmet és gyorsan feldíszítettem a karácsonyfát, nehogy két kisgyerekem karácsonyfa nélkül maradjon. Elvitt a mentő és osztályról- osztályra küldve, végül a belgyógyászaton kötöttem ki, és két üveg infúzió után jobban lettem. Mikor körülnéztem a nagy kórterembe, csak néhány nagyon idős nénit láttam. A többi betegnek az állapota megengedte, hogy otthonába töltse a Szentestét. Az egyetlen ügyeletes nővér nagyon el volt foglalva és én felajánlottam segítségemet. Megetettem, megmosdattam őket, és közben beszélgettünk, az emlékekről, a karácsonyokról. Jaj! Kedvesem nekem mossa már meg a hátamat! Nekem a fájós lábamat! Nekem már régen mosták meg a hajamat. Az egyik néni meghatódva mondta: -„magát az Isten küldte ide karácsonyi angyalkának.” Én akkor ezt a mondatot kaptam karácsonyi ajándékul. Nagyon sok szép karácsonyom volt gyermekeim, családom körében, de ezt a Szentestét soha nem felejtem el.

Gyuri bácsi 100 éves!
Nagy nap jött el Elek város életében 2005. december 23.-án, hiszen a település legidősebb embere Nán György, Gyuri bácsi ezen a napon született és a 100. születésnapját ünnepelhette. Ebből az alkalomból fogadta őt és családját Pluhár László polgármester és Dr. Heim Lajosné alpolgármester asszony. Az ünnepségre Elek Város Polgármesteri Hivatala dísztermében került sor. Gyuri bácsi megérkezésekor jó hangulatnak örvendett, Pluhár László polgármester az ünnepség megkezdése előtt baráti beszélgetést folytatott vele.
Gyuri bácsi elmondta, hogy már keveset alszik és korán kel. Aznap is korán kelt, hogy eltakarítsa a ház elől a havat. Ő örül a hóesésnek, mivel van mit csinálni, nem szeret unatkozni.
Dr. Heim Lajosné alpolgármester asszony kérdésére, hogy mi a hosszú élet titka, Gyuri bácsi elmondta, hogy a sok munka és a kevés alvás. Gyuri bácsi unokája elmondta, hogy a kertben neki nem sok tenni valója akad, mivel Gyuri bácsi örömmel gondozza, ápolja a kertet, a szőlőt. Szépen nyugodtan, kényelmesen teszi a dolgát. 
Majd elkezdődött az ünnepség melyen Zsidó Nóra verssel köszöntötte Gyuri bácsit és ezt követően Pluhár László polgármester egy emléklapot adott át a különleges nap alkalmából, valamint ajándék kosarat és egy vázát, melynek az a különlegessége, hogy Gyuri bácsi kapta az első olyan eleki motívummal díszített vázát, melyen az Eleki Németek Kiűzetésének az emlékműve látható. Dr. Heim Lajosné alpolgármester asszony virággal köszöntötte az ünnepeltet. Az ünnepség után még kötetlen beszélgetés zajlott Gyuri bácsi, a polgármester, az alpolgármester asszony és a szűk család között.
Elek szerencsés település, hiszen nem mindennapi esemény, hogy egy település életében ilyen szép kort éljenek meg az emberek. Csodálattal és tisztelettel tekintünk Gyuri bácsira amiért megélte ezt a  szép életkort.
Jó egészséget, sok szép napot és még hosszú éveket kívánunk Gyuri bácsinak családja körében.
Kovács Zsuzsanna

Jeles Napok Januárban
Január 1.   -   Újév
Ez a nap a polgári év kezdőnapja. Az emberek ilyenkor jókívánságokat mondanak, ajándékokat adtak egymásnak. Az újévi köszöntéseknek hagyományáról már a 16.század óta vannak történeti adataink. Általában a fiúgyermekek, legények jártak házról-házra és jókívánságokat mondtak. Január első napja alkalmas idő a férjjóslásra.  A bukovinai magyarok úgy vélték, hogy újév reggelén amilyen nevezetű férfit látnak először, olyan nevezetű lesz a férjük. Sok féle  tiltás is fűződik ehhez a naphoz: pl. újév napján semmit sem adnak ki a házból, mert akkor egész éven át minden kimegy onnan, vagy nem volt szabad főzni, mosni, varrni, állatot befogni, stb..   Az időjárásra is jósoltak:
„ Ha újesztendő napján szép napfényes üdő van, az jó esztendőt jelent”- mondták a bukovinai magyarok.
Január 6.   -   Vízkereszt
Ez a nap a római egyháznál az „Úr megjelenése” névvel tartott ünnep. Vízkereszt vagy háromkirályok napjával zárul a karácsonyi ünnepkör és kezdődik a farsangi időszak. Ekkor emlékezik meg az egyház a napkeleti bölcsekről és Jézusnak a Jordán vizében történt megkereszteléséről.
Január 17. - Remete Szent Antal napja
I..sz. 250 táján született az a szerzetes, akit már a középkorban a háziállatok, köztük a disznó védőszentjeként tiszteltek. „Szent Antal tüzének” nevezik az orbáncot és az ehhez hasonló mérgezést. Ráolvasásokkal, imádságokkal próbálták a betegséget gyógyítani.
Január 18. -  Piroska napja
Ehhez a naphoz időjárási regula fűződik: „ Ha Piroska napján fagy, negyven napig el nem hagy.”
Január 22.  -   Vince napja
E napon ún. „vincevesszőt” metszettek, amit a meleg szobában vízbe állítottak, s abból, hogy mennyire hajtott ki, a következő év termésére jósoltak. Vince napján a szőlőtermelők figyelték az időjárást, szép, napos idő esetén jó, ellenkező esetben rossz bortermést jósoltak. Az időjárási regula így hangzik: „Hogyha szépen fénylik Vince, Megtelik borral a pince.”
Január 25.  -   Pál napja
A napot „pálfordulónak” is nevezik, arra a bibliai történetre utalva, amely szerint a Jézust üldöző Saul ezen a napon tért meg és Pál apostol lett belőle.
Nádor Mária

Eleki Alkotók Művei
Szabó Katalin Zsófia: Éj
A fény úri trónja fölött gyászlobogó lengett,
egy haldokló kakas még csendesen merengett.
A telihold az országra büszkén letekintett,
zokogott a csend a dalért, mely már máshol zengett.

A sok virág a vázában fonnyadozva ült,
egy hideg, sötét árny a szobában táncra perdült.
A nappal diadala,- ha volt-, mind elmenekült,
a szív szava fáradtan, könnyezve csendült.

Csak egy gyertyaláng, mely éledő álmokat szórt,
felényújtom kezem, de az Éj mindent elrabolt.
Ülök tovább mélázva, hisz ez a szokott volt,
mit a sors kivett belőlem, csak az a darab volt.

Szemem a nagy csodát mindennap kémlelhette,
de a kezem  soha  meg  nem  érinthette.
Hogy nincs felé út, ember nem érthette,
a törékeny kérdés a választ nem érdemelhette.

Mi a részem volt, és mit a sors kivett, csak hallgatott,
de a vágy még, mint égő tűz, hősként hadakozott.
A falon a kép mégis mosolyogva alhatott,
magának vélt trónt az Éj foglalhatott.

Egy érzés millió darabkái törtek szét,
s most a tájjal ködként ülnek szerte szét.
A sok gyilkos szempár rajtam megnyugvást kért,
mert terveit az Éj már reám szőtte rég.

De majd egyszer, hogyha a Hajnal felébredt,
látom, hogy fekszem, mint kibe az Éj beletépett.
Eljön a Hajnal, és Ő mindent megértet,
s menekül az összes hideg árny, kit megfélemlített…